
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	10 octombrie 2017

	Nr.
	4c-7/766


R A P O R T

asupra propunerii legislative pentru modificarea 

Legii nr.53/2003 - Codul muncii
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. Plx 429/2016 din 10 octombrie 2016, cu dezbaterea pe fond, în procedură obişnuită, a propunerii legislative pentru modificarea Legii nr.53/2003 – Codul muncii.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.338/13.04.2016)
· avizul favorabil al Comisiei juridice, de disciplină şi imunităţi 
(nr.4c-11/1096/17.10.2016)

· avizul negativ al Comisiei pentru egalitatea de şanse pentru femei şi bărbaţi (nr.4c-17/1018/18.10.2016)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/803/26.10.2016)

· punctul de vedere, negativ, al Guvernului (nr.929/20.05.2016).

Propunerea legislativă are ca obiect de reglementare modificarea unor prevederi din Legea nr.53/2003 – Codul muncii, în vederea asigurării stabilităţii locului de muncă, precum şi realizarea unor garanţii legale împotriva eventualelor acţiuni ale angajatorilor de natură să împiedice exercitarea mandatului de către reprezentanţii aleşi în organele de conducere ale sindicatelor.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei care au avut loc în şedinţa din 4 octombrie 2017 şi-au înregistrat prezenţa 18 deputaţi, din totalul de 22 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 4 octombrie 2016.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

- norma propusă pentru art.52 alin.(1) litb), prin eliminarea sintagmei „în cazul în care angajatorul a formulat plângere penală împotriva salariatului” răspunde considerentelor Curţii Constituţionale care, prin Decizia nr.279/2015, a criticat textul iniţial, deoarece lăsa aprecierea temeiului de suspendare, în întregime, la dispoziţia angajatorului ale cărui decizii sunt susceptibile a fi calificate drept subiective şi, uneori, chiar abuzive. Modificarea textului nu este necesară întrucât prevederea se consideră abrogată la expirarea celor 45 de zile de la apariţia deciziei în care textul ar fi trebuit modificat. 
- referitor la norma propusă pentru art.60 alin.(1) lit.g) precizăm că, în Decizia nr.814/2015, Curtea Constituţională reţine că “interzicerea absolută a concedierii, atât pentru motive care ţin de persoana salariatului, cât şi pentru motive care nu ţin de persoana salariatului, îngrădeşte dreptul angajatorului de a-şi organiza în plan intern activitatea, prin limitarea dreptului de a concedia - chiar şi în condiţiile stricte prevăzute de lege. Astfel, imposibilitatea absolută a angajatorului de a concedia persoanele care ocupă funcţii eligibile într-un organism sindical (cu cele două excepţii prevăzute de lege) reprezintă o limitare a activităţii economice, prin îngrădirea prerogativei angajatorului de a hotărî cu privire la organizarea activităţii sale în unitate, limitare evidentă, de exemplu, în cazul desfiinţării locului de muncă”.

În concluzie, Curtea a constatat că dispoziţiile de lege criticate, prin interzicerea de a concedia persoanele care ocupă funcţii eligibile într-un organism sindical, în cazurile în care concedierea nu are legătură cu activitatea sindicală, contravin dispoziţiilor constituţionale ale art.16 privind egalitatea în faţa legii, ale art.44 privind dreptul de proprietate privată şi ale art.45 privind activitatea economică. Ca atare, formularea propusă contravine considerentelor Deciziei Curţii Constituţionale nr.814/2015 şi nu poate fi promovată.

PREŞEDINTE,



SECRETAR,


Adrian Solomon



Violeta Răduţ

Întocmit,

Consilier parlamentar Lidia Vlădescu

